b'\n_START_ARTICLE_\nStara Zagora\n_START_SECTION_\nZemljopisne karakteristike\n_START_PARAGRAPH_\nStara Zagora se nalazi u sredi\xc5\xa1njem dijelu Bugarske, oko 230 km isto\xc4\x8dno od Sofije. Pored grada prolazi va\xc5\xbena prometnica Sofija - Burgas. Kraj Zagora je najsjeverniji dio povijesne pokrajine Tra\xc4\x8dke._NEWLINE_Grad se nalazi na ju\xc5\xbenim padinama masiva Balkana na rijeci Bede\xc4\x8dka. Ju\xc5\xbenije od grada po\xc4\x8dinje dolina rijeke Marice._NEWLINE_Klima u gradu je umjereno kontinentalna sa sna\xc5\xbenim utjecajem sredozemlja, tako da su ljeta u gradu izuzetno vru\xc4\x87a i suha.\n_START_SECTION_\nPovijest\n_START_PARAGRAPH_\nZa Staru Zagoru se dr\xc5\xbei da je jedno od najstarijih naselja u Bugarskoj i ju\xc5\xbenoj Europi._NEWLINE_Prvotno naselje osnovali su Tra\xc4\x8dani u 6. ili 5. stolje\xc4\x87u pr. Kr. pod imenom Beroe (\xc5\xa1to zna\xc4\x8di \xc5\xbeeljezo). Podru\xc4\x8dje oko grada bilo je rudarsko jo\xc5\xa1 od anti\xc4\x8dkih vremena, tako su prona\xc4\x91eni ostatci rudarskih nastamba i rudnik bakra iz neolitika._NEWLINE_U vrijeme Rima, grad je u \xc4\x8dast cara Trajana.preimenovan u Ulpia Augusta Traiana _NEWLINE_Za vrijeme Bizanta, grad je promijenio ime u Irinopolis u \xc4\x8dast bizantske carice Irene. Zidine oko grada obnovljene su i poja\xc4\x8dane zbog u\xc4\x8destalih napada Bugara. No ni one nisu pomogle i Irinopolis je, kao i \xc4\x8ditav kraj Zagora, potpao pod vlast  Bugara 717. godine. Teritorij je darovan bugarskom kanu Tervelu, kao bizantski dar za pomo\xc4\x87 koju su Bugari pru\xc5\xbeili u pobjedi protiv Arapa, kad su oni poku\xc5\xa1ali zauzeti Konstantinopol. Tako je Zagora postala prvo bugarsko teritorijalno pro\xc5\xa1irenje ju\xc5\xbeno od masiva Stare Planine. Grad je tada prezvan u Boruj._NEWLINE_Godine 1122.  grad Stara Zagora (tada Beroja) bio je popri\xc5\xa1te bitke izme\xc4\x91u bizantskog cara Ivana II. Komnena i snaga Pe\xc4\x8denega, koje su nadirale u teritorij Bizanta (Bitka kod Beroja 1122.). Pe\xc4\x8denezi su bitku izgubili, a mnogi zarobljenici su prisilno naseljeni kao \xc4\x8duvari (foederati) bizantske granice. Godine 1208. mjesto je bilo popri\xc5\xa1te jo\xc5\xa1 jedne velike bitke, kad su Bugari pobijedili vojsku Latinskog carstva (Bitka kod  Beroja 1208.)_NEWLINE_Turci su zauzeli Staru Zagoru 1371. Naselje je vremenom postalo mali orijentalni gradi\xc4\x87._NEWLINE_Prva osnovna \xc5\xa1kola podignuta je tek 1840. godine, a 1854. je ime grada promijenjeno u \xc5\xbdeleznik (bugarski: \xd0\x96\xd0\xb5\xd0\xbb\xd0\xb5\xd0\xb7\xd0\xbd\xd0\xb8\xd0\xba), \xc5\xa1to je bio doslovan prijevod turskog imena mjesta Eskiza\xc4\x9fra a \xc5\xa1to je pak bio prijevod starijeg tra\xc4\x8dkog imena mjesta Beroa. Godine 1870. grad je ponovno izmijenio ime u dana\xc5\xa1nje  Stara Zagora._NEWLINE_Po oslobo\xc4\x91enju Bugarske od osmanske vlasti 1878., Stara Zagora je postala dio tada autonomne Isto\xc4\x8dne Rumelije, do ujedinjenja u jedinstvenu Bugarsku dr\xc5\xbeavu 1886. godine.'